《九日壁墩和杜牧之韵 其一》
明代·贺一弘

近野高林鸟倦飞，远村烟火隔川微。随风霜叶飘还堕，映水岩云静自归。

浊酒登台怜子美，澄江如练忆玄晖。何人早出樊笼外，千仞冈头独振衣。

作者简介：贺一弘，一名一泓，字毅甫，号新溪。大埔人。明世宗嘉靖十九年（一五四○）举人。授龙岩教谕，升萍乡知县。擢萍乡令。以疾致仕。有《壁墩诗集》。清康熙《潮州府志》卷九上有传。